Вітаю! Большасьць зьменаў зьвязана з паляпшэньнем тэхнічных момантаў. У гэтым годзе мы будзем ставіць трыбуны для гледачоў, што значна спросьціць агляд пляцоўкі падчас асноўнай часткі фестывалю – турніраў, бо ў тым годзе многія ня здолелі ўбачыць усё, што жадалі. Гэта будзе замест усім вядомых стагоў сена. Па канцэпцыі: глабальна ніякіх зьмен няма, бо фестываль праходзіць восем год запар і ўжо нешта мяняць няма сэнсу, напрыклад, мяняць праграму. Тым ня менш, ёсьць некаторыя моманты. Напрыклад, у гэтым годзе мы ўпершыню будзем рабіць “Бітву двароў”, якая была актуальнай у сярэдзіне XIII стагодзьдзя. Існавалі розныя яе варыянты. У нашым выпадку ўдзельнічае 10 чалавек. Гэта, фактычна, поўнае падабенства да рэальнага бою, у якім дазволеныя ўдары шчытом, штуршкі, удары нагамі, але зь невялікімі выключэньнямі. Будзе таксама традыцыйны фармат бою 5 на 5. Ён разумее пад сабой, што баі праходзяць без усялякіх абмежаваньняў, забароненыя толькі колячыя ўдары, удары ў пах і ў неабароненыя часткі тулава. Такім чынам, у нас існуе два фарматы: рэканструкцыя рыцарскіх турніраў і рэальныя баявыя дзеяньні.